Wednesday, January 17
No eniwan long olketa savve story long Jew languis.—Neh. 13:24.
Sapos iumi no savve minim gud samting wea iumi herem long olketa meeting from olketa iusim difren languis, datwan savve spoelem spiritual saed bilong iumi. Taem Nehemiah go long Jerusalem, hem lukim samfala pikinini long there no savve long Hebrew languis. From olketa Israelite iusim Hebrew languis long worship bilong olketa, olketa pikinini hia no minim wanem olketa herem, so datwan affectim wei wea olketa fren witim Jehovah. (Neh. 8:2, 8) Samfala dadi and mami wea joinim kongregeson wea iusim difren languis luksavve olketa pikinini no gohed gud long spiritual wei. Why nao olsem? Taem iumi readim olketa pablikeson bilong iumi long nara languis, maet datwan no kasem heart bilong iumi olsem sapos iumi readim long languis bilong iumiseleva. And tu, from hem no isi for story gud long difren languis, datwan savve mekem mind bilong iumi taed and hem savve affectim spiritual saed bilong iumi. So nomata sapos iumi laek for helpem kongregeson wea iusim difren languis, hem important for iumi protectim spiritual saed bilong iumi.—Matt. 4:4. w16.10 2:4-6
Thursday, January 18
Faith hem kliafala pruv wea showimaot samting wea man hope long hem, hem tru, nomata hem no savve lukim datwan.—Heb. 11:1
Faith hem spesol samting bat hem no samting wea evriwan garem. (2 Thess. 3:2) Jehovah helpem olketa wea worshipim hem for garem faith. (Rome 12:3; Gal. 5:22) Iumi barava thankiu long Jehovah bikos hem helpem iumi for garem faith! Jehovah givim kam Son bilong hem mekem evriwan wea garem faith long Jesus, God savve forgivim sin bilong olketa. Diswan mekem pipol fit for fren witim Jehovah and olketa fit for kasem laef olowe. (John 6:44, 65; Rome 6:23) Jehovah kaen tumas long iumi! Nomata iumi born sin and fit for dae, Jehovah luksavve iumi fit for duim olketa gudfala samting. (Ps. 103:10) Hem helpem iumi for savve long gud nius abaotem Jesus and sakrifaes bilong hem. Long datfala taem nao iumi start for showimaot faith long Jesus, followim example bilong hem, and iumi garem hope for laef olowe!—1 John 4:9, 10. w16.10 4:1, 2
Friday, January 19
[Paul] encouragem olketa disaepol [long Macedonia].—Acts 20:2.
Staka taem nao aposol Paul storyim olketa gud samting abaotem olketa nara Christian. Hem savve gud long samfala hia bikos olketa savve gogo tugeta for staka year. Nomata olsem, hem nating raet abaotem wik point bilong olketa bat hem praisem olketa. Olsem example, Paul hem sei abaotem Timothy: “Hem olsem pikinini bilong mi. Mi lovem hem and hem faithful for duim waka bilong Lord.” Paul sei tu hem barava sure Timothy bae tingim and lukaftarem olketa nara Christian. (1 Cor. 4:17; Phil. 2:19, 20) Paul talem olketa Christian long Corinth hao Titus hem wanfala brata wea waka witim hem for helpem olketa. (2 Cor. 8:23) Masbi taem Timothy and Titus herem samting wea Paul talem abaotem tufala, datwan barava encouragem tufala! Paul and Barnabas putim laef bilong tufala long danger for encouragem olketa nara Christian. Olsem example, tufala savve staka pipol long Lystra laek for killim tufala. Nomata olsem, tufala go bak long there for encouragem olketa niu disaepol and for helpem olketa for gohed faithful long Jehovah. (Acts 14:19-22) Long Ephesus, nomata bihaen wanfala big sekson kros long Paul and laek for killim hem, hem encouragem olketa disaepol long there.—Acts 20:1. w16.11 1:10, 11
eng_Latn tpi_Latn tpi_Latn eng_Latn tpi_Latn tpi_Latn eng_Latn eng_Latn tpi_Latn